เอไลฟ์สบช่องภาษีมรดกเริ่มใช้ เล็งคลอดกรมธรรม์ใหม่รองรับ
เอไลฟ์รุกวางแผนภาษีมรดก ชงแบบประกันใหม่รองรับ
4 พ.ย. 2558

เอไลฟ์รุกวางแผนภาษีมรดก ชงแบบประกันใหม่รองรับ
นายธัญญะ ซื่อวาจา ผู้ช่วยกรรมการผู้จัดการ บริษัท แอ๊ดวานซ์ ไลฟ์ ประกันชีวิต เปิดเผยว่า ในช่วงปลายปีนี้บริษัทมีแผนที่จะออกแบบประกันใหม่ เพื่อเจาะกลุ่มลูกค้าที่ต้องการวางแผนเรื่องภาษีมรดกโดยเฉพาะ เนื่องจากกฎหมายภาษีมรดกนี้จะมีผลบังคับใช้ในวันที่ 1 ก.พ. 2559 ทำให้มีความต้องการจากลูกค้ามากขึ้น โดยเฉพาะกลุ่มเป้าหมายที่มีสินทรัพย์ตั้งแต่ 100-300 ล้านบาท
“การบังคับใช้ภาษีมรดกจะมีส่วนช่วยสร้างแรงกระตุ้นให้ภาคธุรกิจประกันชีวิตและธุรกิจบริการที่ปรึกษาทางการเงินได้รับประโยชน์และมีทิศทางเติบโตอย่างก้าวกระโดดได้ เนื่องจากธุรกิจประกันชีวิตจะได้รับการยกเว้นไม่ต้องเสียภาษีมรดก” นายธัญญะ กล่าว
ด้านผลการดำเนินการในช่วง 9 เดือนแรกที่ผ่านมา บริษัททำเบี้ยรับรวมได้ 970 ล้านบาท เติบโต 45% เมื่อเทียบกับช่วงเดียวกันของปีก่อน ซึ่งเป็นผลมาจากการออกผลิตภัณฑ์ที่ตรงกับความต้องการลูกค้า
นางนุสรา บัญญัติปิยพจน์ กรรมการผู้จัดการ บริษัท ไทยสมุทรประกันชีวิต กล่าวว่า ในช่วงไตรมาส 4 นี้ บริษัทได้เปิดตัวแบบประกัน 3 แบบ เพื่อตอบโจทย์ลูกค้าที่ต้องการออมเงินและวางแผนด้านภาษี ประกอบด้วย แบบประกันชีวิต “เซฟรับทรัพย์ คุ้มกระจาย” เหมาะสำหรับผู้มีรายได้ประจำที่ต้องการออมเงิน เน้นการขายผ่านช่องทางตัวแทน
สำหรับแบบประกันเมคชัวร์ 10/2 (Make Sure 10/2) เหมาะสำหรับผู้ที่ต้องการการประกันชีวิตควบการออม และแบบประกันเมคอีซี่ 10/3 (Make Easy 10/3) เหมาะสำหรับลูกค้าที่เพิ่งเริ่มทำประกันชีวิต &amp;O5532;เพื่อสิทธิประโยชน์ทางภาษี และชำระเบี้ยระยะสั้น รับความคุ้มครองยาว ซึ่งทั้งสองแบบหลังนี้ลูกค้าสามารถซื้อประกันผ่านช่องทางออนไลน์ได้